ભજન કરતા આગળ વધો. કાંઈ બોલતા નહિ કે ક્યાંય અટકતા નહિ.’ વેરાગીઓની ધમાચકડીથી લોકોએ દુકાનો અને મકાનોનાં બારણાં બંધ કરી દીધાં હતાં. ધૂળ, કાદવ અને ગાળો વધુ ને વધુ ઊછળી રહ્યાં હતાં અને શ્રીજી મહારાજની કડક આજ્ઞાથી બધાંય અપમાન સહન કરતા સાધુઓ – હરિભક્તો ભજન કરતા કરતા કોઈ પણ પ્રકારનો પ્રતિકાર કર્યા વિના આગળ વધી રહ્યા હતા. આશ્ચર્યનું આશ્ચર્ય એ હતું કે માણકીની પાછળ હરિભક્તોના ઘોડા ય ચૂપચાપ આજ્ઞાધારક બની માર સહન કરતા ચાલી રહ્યા હતા. સાધુઓને લઈ શ્રીહરિ આણંદની બજારની આરપાર થઈને જેવા પ્રવેશ્યા હતા તેવા જ બહાર નીકળ્યા. ગાળો દેનારા ના ઘાંટા બેસી ગયા.